Kandahár

Kandahár (po paštunsky کندهار) je druhé najväčšie mesto Afganistanu, ktorého populácia dosiahla v roku 2006 450 300 obyvateľov. Je to hlavné mesto provincie Kandahár, ktorá sa nachádza na juhu krajiny. Vedľa mesta tečie rieka Arghandab.

Kandahár je významným centrom obchodu s ovcami, vlnou, bavlnou, plsťou, hodvábom, zrnom, čerstvým i sušeným ovocím a tabakom. Medzi hlavné pestované plodiny z tejto oblasti patrí granátové jablko a hrozno. V Kandaháre sa nachádza medzinárodné letisko i diaľnica, jeho hlavným jazykom je paštčina.

Mesto založil v 4. storočí pred Kristom Alexander Veľký, ktorý mesto pomenoval Alexandria (Arachosijská). V priebehu storočí patril Kandahár pod nadvládu mnoho dynastií i ríš a často zostával obchodným centrom. V roku 1748 Ahmad Šáh Durrání, zakladateľ Durránskej ríše, urobil Kandahár hlavným mestom Afganistanu.

Presný pôvod názvu Kandahár nie je známy. Je možné, že je odvodený od slova Gandhára, čo bola oblasť v strednej Ázii. Ďalšou možnosťou je, že názov pochádza z arabskej odvodeniny od slova Alexander.

 Dejiny 
Oblasť Kandaháru patrí medzi najstaršie ľudmi osídlené miesto na svete. Počiatky tunajších poľnohospodárskych usadlostí majú siahať až do doby okolo roku 5000 pred Kr., prípadne 7000 pred Kr. Samotný Kandahár bol založený v roku 330 pred Kr. Alexandrom Veľkým na strategicky významnom mieste, kvôli čomu sa mesto stalo v ďalších storočiach cieľom rôznych dobyvačných výprav. Mesto sa najprv volalo po svojom zakladateľovi Alexandria. Po Alexandrovi sa Kandahár stal súčasťou Maurjovskej ríše. Asi najznámejší maurjovský vládca, kráľ Ašóka, tu nechal vztýčiť stĺp s nápisom v aramejčine a gréčtine, ktorý sa zachoval dodnes. Po páde maurjovskej dynastie sa Kandaháru zmocnilo Grécko-baktrijske, neskôr Indo-grécke kráľovstvo.

V 7. storočí do oblasti Kandaháru prenikol spolu s arabskými vojskami aj islam. Od 9. storočia bol Kandhár pod nadvládou Saffárovcov. Po vpáde Mahmúda z Ghazní sa stal súčasťou Ghazníjskeho sultanátu. Od 14. storočia bolo mesto pod vládou Tímúrovcov a potom Mughalskej ríše.

Vojnovým konfliktom sa Kandahár nevyhol ani v novodobej histórii. V roku 1839 sa ocitol v obkľúčení britských a indických jednotiek (zastupujúcich vtedy Britskú Indiu), tá istá situácia potom opäť nastala v roku 1878. V roku 1960 bolo blízko mesta postavené medzinárodné letisko Kandahár, ktoré od roku 2001 slúži jednotkám USA a NATO. Medzi rokmi 1979 – 1989 bol Kandahár okupovaný sovietskymi vojskami. V roku 1994 sa mesta zmocnil Tálibán, ktorý z Kandaháru spravil svoje hlavné mesto.

 Referencie 

 Externé odkazy 
 Staré fotky Afganistanu vrátane Kandaháru 

 Zdroj 

Kategória:Mestá v Afganistane
Kategória:Bývalé hlavné mestá